Què és el hòbbit?
El hòbbit és una trilogia cinematogràfica d'aventures dirigida Peter Jackson i basada en el llibre homònim de J.R.R. Tolkien. Les tres entregues es titulen: Un viatge inesperat, La desolació de Smaug i La batalla dels Cinc Exèrcits. La primera es va estrenar el 14 de desembre de 2012, la següent el 13 de desembre de 2013 i l'última està prevista pel 17 de desembre de 2014.
La sèrie és la preqüela de la trilogia d'El Senyor dels Anells, dirigida també per Peter Jackson. Els actors principals són Ian McKellen, que continua amb el paper de Gàndalf, Martin Freeman com a Bilbo Saquet, Richard Armitage com a Thorin i Benedict Cumberbatch com a Smaug. Molts altres actors tornen a interpretar els seus personatges del Senyor dels Anells, com ara Andy Serkis (Gòl·lum), Cate Blanchett (Galadriel), Christopher Lee (Sàruman), Elijah Wood (Frodo), Ian Holm (Bilbo vell) o Orlando Bloom (Légolas). Una gran part dels productors també repeteixen, com les guionistes Fran Walsh i Philippa Boyens i els il·lustradors John Howe i Alan Lee, a més del compositor Howard Shore, que ja va compondre la banda sonora original de la primera trilogia. Igualment, els decorats i efectes especials són fets de nou per Weta Workshop i els efectes visuals per Weta Digital. Guillermo del Toro també ha participat com a coautor, ja que durant dos anys va treballar-hi com a director abans de retirar-se a causa del retard pres en la producció.
A nivell tècnic, es tracta de les primeres pel·lícules filmades en HFR 3D (és a dir en 48 fotogrames per segon en lloc dels 24 habituals) amb una càmera RED Epic d'una definició de 5K, el que permet augmentar la fluïdesa visual en les escenes de moviment i projectar les obres tant en format estàndard (2D) com en 3D i en IMAX 3D.
La història es desenvolupa en el món fictici de la Terra Mitjana seixanta anys abans dels esdeveniments del Senyor dels Anells i narra les peripècies del hòbbit Bilbo Saquet (Martin Freeman), convençut pel mag Gandalf el Gris (Ian McKellen) d'acompanyar tretze nans liderats per Thorin Escut-de-Roure (Richard Armitage) en una recerca per recuperar la Muntanya solitària ocupada pel drac Smaug (Benedict Cumberbatch). Les pel·lícules també inclouen elements dels apèndix d'El retorn del rei i altre material d'origen, com la investigació de Gàndalf a Dol Guldur i la recerca dels orcs Azog i Bolg, que volen venjar-se de Thorin i els seus avantpassats.
Una trilogia cinematogràfica d'aventures.